གཞན་ཡང་རྒྱ་ནག་གཞུང་གིས་བོད་མི་ཚོར་སྡུག་སྦྱོང་མནར་གཅོད་སོགས་གཏོང་བཞིན་ཡོད་ན་ཡང་བོད་མི་ཚོས་སྔར་བཞིན་དབུ་མའི་ལམ་གྱི་དགོངས་དོན་འགྲུབ་ཐབས་ལ་ཡིད་ཆེས་བྱེད་ཀྱི་ཡོད་པའི་སྐོར་ལ་ཁོང་གིས།རྒྱ་ནག་གཞུང་གིས་ད་བར་བོད་ཕྱི་ནང་གི་བོད་ཀྱི་དབུ་འཁྲིད་དང་བོད་མི་མང་གིས་དགའ་ཞེན་བྱེད་སའི་མི་སྣ་གྲགས་ཅན།དེ་བཞིན་བོད་རིགས་ལས་བྱེད་སུ་ལའང་སྣང་མེད་དང་དང་དོན་དམ་ཡིད་ཆེས་གནང་གི་མེད་པ་ནི་ཧ་ཅང་ནོར་འཁྲུལ་ཅན་གྱི་ལངས་ཕྱོགས་ཐབས་རྡུག་ཅིག་རེད།ཇི་ཙམ་གཞན་གྱི་ཡིད་ཆེས་སྣང་མེད་དུ་བཏང་ན་དེའི་ཚོད་ཀྱིས་རང་ཉིད་རུལ་སུངས་ཆགས་ཀྱི་ཡོད།བོད་མི་རིགས་ལ་བཙན་གནོན་དང་རྡུང་རྡེག་གསོད་གཏུབ་ཅི་ཙམ་བྱས་ཀྱང་།བོད་མི་ཚོས་ད་དུང་རེ་བ་ཆེན་པོས་འཚེ་མེད་ཞི་བ་ཉག་ཅིག་གི་ལམ་ནས་དབུ་མའི་ལམ་གྱི་དགོངས་དོན་འགྲུབ་ཐབས་ལ་ཡིད་ཆེས་གཙང་མ་བྱེད་ཀྱི་ཡོད་པ་དེར།རྒྱ་ནག་གཞུང་གིས་རྩ་བ་ནས་སྣང་ཆུང་གཏོང་མི་རུང་ལ།དུས་ཚོད་གཡོལ་ཐབས་སོགས་བྱེད་མི་ཉན་པའི་གནད་དོན་ཞིག་ཆགས་ཡོད།གལ་སྲིད་འདི་མུར་མུ་མཐུད་སྣང་ཆུང་བཏང་སྟེ་༧གོང་ས་རྒྱལ་བ་རིན་པོ་ཆེ་མཆོག་གསེར་ཞལ་འཚོ་བཞུགས་རིང་བོད་ལ་འཛིན་སྐྱོང་གཅིག་གི་རང་སྐྱོང་མ་འཐོབ་ཚེ།དེའི་མཇུག་འབྲས་ནི་བློས་མི་དཔོག་པའི་ཆག་སྒོ་རྐྱང་རྐྱང་ཡིན་པ་མ་ཟད།དེའི་འགན་ཡོངས་རྫོགས་རྒྱ་ནག་གཞུང་གིས་འཁུར་དགོས།བོད་མི་རིགས་ཀྱིས་འཇིག་རྟེན་ཡོངས་ཁྱབ་ཀྱི་ལོ་རྒྱུས་ལྡན་པའི་འོས་འགན་དང་།རྒྱ་བོད་མི་མང་གི་ཕུགས་རིང་གི་མདུན་ལམ་ལ་དགོངས་པ་ཆེར་བཞེས་གནང་བ་མ་གཏོགས།སྡར་མ་རང་མགོ་མི་ཐོན་པ་ཞིག་གཏན་ནས་མིན་པ་དེ་རིང་གི་བརྒྱུད་ལམ་འདི་ནས་རྒྱ་ནག་གཞུང་གི་དབུ་འཁྲིད་ཚོར་ནན་ཞུ་བྱེད་འདོད་བྱུང་།ཞེས་བརྗོད་སོང་།